'ซีไอเอ็มบี' ถอยบัตรเครดิต ทยอยแจ้งลูกค้าเลิกบริการ21ต.ค.นี้
ธนาคารซีไอเอ็มบี ไทย หยุดธุรกิจบัตรเครดิต 21 ต.ค.นี้ เลือกโฟกัสดิจิทัลเพย์เมนต์แทน ทยอยส่งจดหมายแจ้งลูกค้า
3 ต.ค. 2560

ธนาคารซีไอเอ็มบี ไทย หยุดธุรกิจบัตรเครดิต 21 ต.ค.นี้ เลือกโฟกัสดิจิทัลเพย์เมนต์แทน ทยอยส่งจดหมายแจ้งลูกค้านายอดิศร เสริมชัยวงศ์ รองกรรมการผู้จัดการใหญ่ สายงานธุรกิจรายย่อย ธนาคารซีไอเอ็มบี ไทย เปิดเผยว่า  ธนาคารได้ตัดสินใจยกเลิกให้บริการธุรกิจบัตรเครดิตแล้ว มีผลตั้งแต่วันที่ 21 ต.ค.นี้ เป็นต้นไป ซึ่งระหว่างนี้ลูกค้ายังสามารถใช้งานบัตรเครดิตได้จนถึงเที่ยงคืนของวันที่ 20 ต.ค.นี้ โดยกระบวนการยกเลิกนี้ได้ทยอยส่งหนังสือแจ้งลูกค้าบัตรเครดิตของธนาคารให้ทราบแล้ว ซึ่งปัจจุบันมีบัตรที่ใช้งานต่อเนื่องประมาณ 2 หมื่นใบ และมียอดสินเชื่อคงค้างประมาณ 500-600 ล้านบาทสำหรับลูกค้าปัจจุบันที่ไม่มีวงเงินคงค้างก็หยุดใช้ได้ตามปกติ หากมีคะแนนสะสมคงเหลือสามารถนำไปแลกสิทธิประโยชน์ได้ทั้งเป็นสิ่งของ แคชแบ็ก หรือคูปองเงินสดเพื่อไปแลกซื้อสินค้าต่อได้ ส่วนลูกค้าที่มีวงเงินสินเชื่อคงค้าง ธนาคารจะแจ้งให้เคลียร์วงเงิน พร้อมเสนอรูปแบบการผ่อนชำระที่ยืดหยุ่น โดยมีโปรแกรมพิเศษมารองรับลูกค้า เช่น หากผ่อนชำระหมดเร็วจะลดดอกเบี้ยให้ หรือต้องการยืดระยะเวลาออกไป ก็ทำได้ เพื่อไม่ให้การยกเลิกธุรกิจบัตรเครดิตติดขัดนายอดิศร กล่าวว่า สาเหตุที่ยกเลิกธุรกิจบัตรเครดิต เพราะต้องการมุ่งเน้นพัฒนาระบบชำระเงินอิเล็กทรอนิกส์ (ดิจิทัลเพย์เมนต์) มากขึ้น สอดคล้องกับพฤติกรรมผู้บริโภคที่ชำระเงินผ่านดิจิทัลขยายตัวอย่างมาก และแนวโน้มรัฐบาลเร่งผลักดันให้มีช่องทางการชำระเงินอิเล็กทรอนิกส์ที่หลากหลาย ทั้งบัตรแมงมุม บัตรสวัสดิการรัฐ รวมทั้งระบบชำระเงินใหม่ ทั้งบัตรเดบิต อีดีซี คิวอาร์โค้ด ที่มีความสะดวกรวดเร็วมากขึ้น"เราเป็นแบงก์เล็กต้องโฟกัสนิดหนึ่ง จึงตัดสินใจหยุดธุรกิจบัตรเครดิตไว้ก่อน และไปเน้นพัฒนาดิจิทัลเพย์เมนต์ให้มากขึ้น ไม่เช่นนั้นจะพัฒนาไม่ทันระบบ และเทรนด์กำลังไปสู่การยกเลิกใช้บัตรพลาสติก ไปสู่แคชเลสโซไซตี้ ต้องจับกลยุทธ์นิดหนึ่ง ซึ่งไม่เหมือนธนาคารขนาดใหญ่ที่สามารถทำได้หลายอย่าง" นายอดิศร กล่าวนายอดิศร กล่าวอีกว่า การพัฒนาดิจิทัลเพย์เมนต์ของธนาคาร มุ่งเน้นในฝั่งผู้ใช้งานหรือฝั่งขาจ่าย ไม่เน้นขยายฐานฝั่งขารับหรือฝั่งร้านค้าที่ไม่คุ้มสำหรับธนาคารเล็กที่ต้องลงทุนมาก โดยขณะนี้ธนาคารกำลังทำโมบายแบงก์กิ้งของ ตัวเองที่สามารถรองรับการชำระเงินได้ทุกรูปแบบ เบื้องต้น กำลังรอซีไอเอ็มบี เวียดนามที่จะเปิดตัวดิจิทัลแบงก์ใน ต้นปีหน้า โดยจะศึกษานำระบบของเวียดนามมาใช้ที่ประเทศไทย ซึ่งจะทำได้รวดเร็วกว่าสร้างระบบเอง คาดว่าจะชัดเจนในปีหน้า"รายย่อยของเรามุ่งเน้นลูกค้า 2 กลุ่ม คือ ลูกค้ามั่งคั่งกลุ่มเวลธ์และ ลูกค้ารายย่อย ซึ่งกลุ่มลูกค้าเวลธ์จะใช้คนบริการเพื่อตอบโจทย์ส่วนบุคคล ส่วนดิจิทัลเพย์เมนต์จะใช้สนับสนุนการบริการลูกค้ารายย่อยได้ในกรอบที่กว้างขึ้น" นายอดิศร กล่าวภาพประกอบข่าว